
Minuta nr. 12
a ședinței GTL Control HIV/SIDA/ITS

Data: 22 septembrie 2026, ora 13:00
Locul ședinței: online (Zoom)

Participanți:


Membri GTL cu drept de vot
1. Iurie Climașevschi, PN HIV
2. Svetlana Popovici, UCIMP
3. Veaceslav Mulear, GDM
4. Ala Iatco, UES
5. Svetlana Plămădeală, UNAIDS
6. Silvia Stratulat, ANSP
7. Alina Cojocari, AO „Inițiativa Pozitivă”
8. Vitali Rabinciuc, PULS


Invitați: 
1. Veronica Zorila, UCIMP
2. Svetlana Ciobanu, Pas cu Pas regiunea Sud
3. Constantin Cearanovski, AO „Inițiativa Pozitivă”
4. Tatiana Costin, PN HIV
5. Nicolae Ivanov, UCIMP
6. Ecaterina Noroc, PN HIV
7. Adelina Sochirca, Secretariatul CNC
8. Ruslan Poverga, AO „Inițiativa Pozitivă”
9. Sergiu Platon, AFI
10. Svetlana Doltu, AFI
11. Ilona Burduja, UCIMP
12. Victor Burinschi, Centrul PAS
13. Tatiana Panainte, UCIMP
14. Svetlana Maciuca, UCIMP
15. Svetlana Romanova, Adolescentul
16. Ana-Maria Decenco, PN HIV
17. Tatiana Cotelnic, PN HIV
18. Irina Barbîroș, ANP
19. Iurie Bucinschii, DNR
20. Angela Cojocaru, CNAM
21. Angela Carp, UCIMP
22. Natalia Ozturk, GDM
23. Serghei Gluhoi





Agenda ședinței:

1. Protocolul și ghidul practic privind tratamentul farmacologic TSO;
2. TSO: situația critică privind stocurile de preparate pentru anul 2026; instrumentul de calcul al necesităților pentru TSO; sistemul informațional 1C pentru TSO: monitorizarea stocurilor și prevenirea deficitelor și a excedentelor;
3. Contractele organizațiilor neguvernamentale cu CNAM;
4. Diverse
	Subiectul #1
	Context și dezbateri

	Situația stocurilor de metadonă și buprenorfină și calculul necesarului TSO
	
Ruslan Poverga: a solicitat o informație exactă privind riscul de deficit al preparatelor TSO, momentul probabil al apariției acestuia, etapa măsurilor de achiziție și un plan concret de prevenire a întreruperilor de tratament. A subliniat că informarea instituțiilor, fără termene și scenarii operaționale, nu este suficientă pentru protejarea beneficiarilor.
Iurie Bucinschii: a informat că pentru anul 2026 au fost solicitate 2 000 litri de metadonă, 23 200 comprimate de buprenorfină de 2 mg și 58 000 comprimate de 8 mg. Cantitatea de metadonă contractată/livrată este cu 74 litri mai mică decât necesarul solicitat. La 24 iunie 2026, DNR a transmis CAPCS o solicitare privind majorarea cu 15% a volumului contractual, estimată la aproximativ 300 litri, precum și recuperarea celor 74 litri nelivrați; până la data ședinței nu fusese comunicată o decizie administrativă oficială. Stocul al DNR este practic epuizat, iar lipsa unui cadru contractual ferm pentru 2027 creează risc de discontinuitate. Pentru sectorul civil au fost menționați aproximativ 270 de pacienți aflați în TSO.
Irina Barbîroș: a precizat că în sistemul penitenciar necesarul pentru 2026 a fost planificat pentru 120 de beneficiari ai tratamentului cu metadonă, însă la data ședinței erau 165 de beneficiari ai metadonei și 61 ai buprenorfinei. În cursul anului, 68 de persoane au fost incluse pentru prima dată în TSO, iar 20 au reinițiat tratamentul. Creșterea rapidă a numărului de beneficiari face dificilă estimarea necesarului și impune o metodă de planificare comparabilă cu cea utilizată pentru tratamentul antiretroviral.
Iurie Climașevschi: a comunicat că, potrivit informației obținute de la CAPCS, furnizorul a refuzat majorarea cu 15% a contractului, invocând lipsa volumului necesar. Prin urmare, opțiunile rămase sunt o achiziție suplimentară, devansarea primei livrări din contractul pentru 2027 sau redistribuirea temporară a unor cantități disponibile în alte instituții. A indicat că la Bălți există un stoc și că, prin demersul Ministerului Sănătății, circa 100-150 litri ar putea fi redirecționați către sistemul penitenciar, cu păstrarea unei rezerve suficiente la instituția donatoare.
Svetlana Doltu: a atras atenția că majorarea numărului de persoane incluse în TSO, inclusiv în penitenciare, trebuie tratată ca un rezultat pozitiv al programului, nu ca o problemă. Planificarea trebuie să pornească de la obiectivele de extindere a acoperirii, pentru a evita revenirea la un nivel redus de acces.

	Decizii și recomandări
	S-a convenit:
• Până la 2 octombrie 2026 (în termen de 10 zile de la ședință), DNR să clarifice și să prezinte GTL scenariul concret de asigurare a continuității TSO: achiziție suplimentară, devansarea livrării pentru 2027 și/sau redistribuirea temporară a stocurilor.
• DNR să consolideze datele pentru sectorul civil și penitenciar: beneficiari pe metadonă și buprenorfină, consum mediu zilnic, stocuri, prognoza noilor beneficiari și deficitul/excedentul estimat până la următoarea livrare. Datele să permită vizualizarea situației atât pe fiecare site TSO, cât și consolidat la nivel național.
• S-a recomandat DNR să reitereze oficial către CAPCS demersul din 24.06.2026, inclusiv cu precizarea situației celor 74 litri nelivrați și a posibilității unei achiziții suplimentare.
•  Instituțiile implicate să examineze imediat redistribuirea temporară a metadonei din stocurile disponibile, fără diminuarea rezervei minime a instituției donatoare.

	Subiectul #2

	Context și dezbateri

	Sistemul informațional 1C pentru TSO și monitorizarea stocurilor
	
Ruslan Poverga: a menționat că au fost investite resurse în sistemul 1C pentru înregistrarea serviciilor TSO, evidența eliberărilor și gestiunea stocurilor. Sistemul este utilizat în instituțiile penitenciare și doar în patru din cele zece site-uri ale sectorului civil. A subliniat că, acolo unde este utilizat, raportul privind beneficiarii, cantitățile eliberate și stocurile poate fi generat în câteva minute, inclusiv la nivel național.
Iurie Bucinschii: a confirmat că au fost distribuite cardurile, au fost organizate instruiri și a fost acordat inclusiv suport logistic pentru site-uri. Cauzele neutilizării sistemului trebuie clarificate cu responsabilii locali și conducerile instituțiilor.
Iurie Climașevschi: a susținut necesitatea clarificării situației și a aplicării unitare a instrumentului, astfel încât Programul Național să dispună de date operative și verificabile.

	Decizii și recomandări
	S-a convenit:
• Până la 2 octombrie 2026, DNR să prezinte situația implementării 1C în toate site-urile TSO, cu indicarea pentru fiecare site a statutului utilizării sistemului, cauzelor neutilizării, persoanelor/instituțiilor responsabile și măsurilor necesare pentru remediere.
• DNR și Programul Național HIV să stabilească responsabilități clare pentru utilizarea a sistemului la nivelul fiecărui site, inclusiv pentru actualizarea stocurilor și raportarea eliberărilor.
• AO „Inițiativa Pozitivă” și  și-a reiterat disponibilitatea de a acorda instruire și suport pentru eliminarea blocajelor identificate.

	Subiectul #3

	Context și dezbateri

	Revizuirea protocolului și a ghidului practic privind tratamentul farmacologic TSO
	Ala Iatco: a informat că protocolul curent și ghidul practic au fost analizate, iar o parte din lucru a fost deja realizată împreună cu experți din sectorul civil, pe baza recomandărilor comunității și a abordărilor actuale privind implementarea tratamentului TSO. A propus formalizarea procesului prin constituirea unui grup de lucru, astfel încât materialele deja elaborate să nu fie pierdute și să fie actualizate până la revizuirea planificată pentru 2027.
Iurie Climașevschi: a precizat că revizuirea documentelor TSO ține de competența instituției specializate în narcologie și că procesul trebuie inițiat și coordonat oficial cu aceasta.

	Decizii și recomandări
	S-a convenit:
• S-a recomandat inițierea formală, fără amânare, a procesului de revizuire a protocolului și a ghidului practic TSO.
• S-a recomandat DNR, în coordonare cu Ministerul Sănătății, să inițieze formalizarea procesului prin ordin și să propună mecanismul de constituire a grupului de lucru.
• Materialele și propunerile deja elaborate cu participarea experților din societatea civilă să fie preluate ca bază de lucru și actualizate conform practicilor curente și recomandărilor.

	Subiectul #4

	Context și dezbateri

	Contractele ONG cu CNAM, autorizarea sanitară și acreditarea furnizorilor
	
Ruslan Poverga: a reamintit că ordinul comun al Ministerului Sănătății și CNAM prevede acreditarea organizațiilor până la 31 decembrie 2026. A semnalat că persistă zone neclare privind succesiunea autorizării sanitare, acreditării și contractării cu CNAM și a propus o reuniune de lucru față în față, cu documentele deschise, pentru stabilirea unui traseu și a responsabilităților.
Silvia Stratulat: a comunicat că organizațiile au fost îndemnate să depună cererile pentru autorizare sub codul CAEM 86.90 „Alte activități referitoare la sănătatea umană”. ANSP elaborează cerințe sanitare minime adaptate serviciilor ONG și intenționează să prezinte proiectul la începutul lunii noiembrie 2026, după consultarea organizațiilor. Cerințele trebuie să fie proporționale și să vizeze condițiile efectiv necesare pentru prestarea sigură a serviciilor.
Ala Iatco: a explicat că subcategoriile existente nu corespund pe deplin activităților ONG. În lipsa cerințelor adaptate, evaluarea poate solicita registre, măsurări și documente caracteristice instituțiilor medicale clasice, cu cheltuieli considerabile și risc de refuz al autorizației. A subliniat că termenul de 31 decembrie nu poate fi respectat realist dacă documentele metodologice și normative nu sunt aprobate în timp util.
Veaceslav Mulear: a relatat experiența GENDERDOC-M: organizația a trecut evaluarea și așteaptă decizia în aproximativ 10-15 zile. A semnalat că standardele solicită peste zece proceduri operaționale și alte cerințe care tratează ONG-ul ca pe o instituție medicală. A confirmat disponibilitatea de a transmite altor organizații procedurile deja elaborate și de a împărtăși rezultatele procesului.
Irina Barbîroș: a propus punerea la dispoziția ONG-urilor a unor proceduri generale utilizate în sistemul penitenciar și a susținut necesitatea unor standarde distincte, proporționale cu tipul serviciilor. Silvia Stratulat a precizat că există un standard separat de evaluare a serviciilor de prevenire HIV și reducere a riscurilor, aprobat prin ordinul din 17 iunie 2026, însă implementarea practică trebuie clarificată.
Svetlana Plămădeală: a solicitat delimitarea clară dintre autorizarea organizației/sediului și prestarea serviciilor în teren, deoarece o parte importantă a activităților se desfășoară mobil sau comunitar. A susținut o analiză comună a criteriilor, pentru ca acestea să rămână simple, aplicabile și relevante.
Svetlana Doltu: a informat că AFI a depus cererea de autorizare și a avut o vizită preliminară, dar există bariere legate de reparația spațiilor, amplasarea oficiului la demisol, accesibilitate și formarea certificată a personalului. A atras atenția asupra lipsei resurselor ONG pentru investiții capitale impuse prin criterii neadaptate.
Iurie Climașevschi: a încurajat organizațiile să continue depunerea cererilor, să împărtășească documentele și să folosească experiența primelor organizații evaluate pentru ajustarea ulterioară a cadrului.

	Decizii și recomandări
	S-a convenit:
• ANSP să finalizeze proiectul cerințelor sanitare minime pentru ONG la începutul lunii noiembrie 2026 și să îl consulte cu organizațiile care prestează servicii de prevenire HIV și reducere a riscurilor.
• Programul Național HIV, Ministerul Sănătății, ANSP, Consiliul Național de Evaluare și Acreditare în Sănătate și CNAM să clarifice aplicarea standardelor pentru serviciile comunitare și de teren și să examineze ajustarea termenelor, dacă cadrul necesar nu este disponibil la timp.
• Să fie menținută ca obiectiv continuitatea contractării ONG de către CNAM, fără întreruperea finanțării serviciilor.

	Subiectul #5

	Context și dezbateri

	Reorganizarea UCIMP și riscurile pentru grantul Fondului Global
	
Ruslan Poverga: a solicitat implicarea imediată a societății civile în analiza proiectului de reorganizare a UCIMP, deoarece acesta poate afecta închiderea grantului curent, semnarea noului grant și continuitatea programelor HIV și TB. A propus elaborarea unei poziții comune, inventarierea riscurilor și stabilirea scenariilor A/B/C, nu doar așteptarea deciziei finale.
Nicolae Ivanov: a informat că UCIMP a aflat despre proiect cu câteva zile înainte, că documentul se afla în proces de avizare interministerială și că UCIMP a transmis poziția sa și discută cu Fondul Global opțiunile juridice. Obiectivul este finalizarea grantului curent și pregătirea grantului următor cu consecințe minime, inclusiv în cazul în care reorganizarea va continua.
Svetlana Popovici: a precizat că UCIMP a solicitat oficial excluderea instituției din lista entităților vizate de reorganizare. A avertizat că dispariția imediată a recipientului principal poate genera riscul suspendării finanțării grantului curent și dificultăți la semnarea următorului grant.
Silvia Stratulat: a informat că Secretariatul CNC a transmis ministrului sănătății o notă privind riscurile și a solicitat o ședință. Ministerul a comunicat verbal că subiectul este cunoscut și că riscurile vor fi analizate în avizul asupra proiectului, însă la data ședinței avizul final nu era disponibil. Coordonatorii programelor și UCIMP au fost incluși în corespondență.
Svetlana Plămădeală: a subliniat că Fondul Global lucrează prin Mecanismul de Coordonare la Nivel de Țară/CNC, iar UCIMP a fost desemnat recipient principal printr-o decizie a CNC. În consecință, schimbarea trebuie examinată colectiv de CNC și comunicată Fondului Global prin mecanismul de guvernanță corespunzător.
Svetlana Doltu: a propus convocarea unei ședințe ad-hoc a CNC, cu participarea ministerelor și a tuturor părților implicate, pentru susținerea argumentată a poziției Ministerului Sănătății și protejarea finanțării pentru HIV și TB.
Veaceslav Mulear: a solicitat ca membrii societății civile să fie informați operativ și implicați în acțiunile de reducere a riscurilor, nu doar după adoptarea deciziilor.
Iurie Climașevschi: a menționat că un aviz negativ al Ministerului Sănătății nu garantează retragerea proiectului, de aceea trebuie documentate clar funcțiile UCIMP, beneficiile menținerii instituției și pierderile posibile în cazul comasării.
Ala Iatco: a reamintit dreptul membrilor CNC de a solicita convocarea unei ședințe și a susținut abordarea urgentă a subiectului într-un format deschis.

	Decizii și recomandări
	S-a convenit:
• UCIMP și Secretariatul CNC să transmită membrilor GTL documentele oficiale expediate privind reorganizarea și riscurile pentru granturile Fondului Global.
• S-a recomandat inițierea demersului pentru convocarea unei ședințe a CNC; conform regulilor menționate în ședință, convocarea poate fi solicitată de cel puțin o treime dintre membrii CNC.
• Reprezentanții societății civile să fie incluși în consultările relevante cu Fondul Global, iar membrii GTL/CNC să fie informați operativ despre evoluții.

	Subiectul #6
Diverse
	Context și dezbateri

	Aspecte actuale privind politicile în domeniul drogurilor
	Ruslan Poverga a informat membrii despre proiectul de hotărâre privind pragurile cantitative pentru substanțele supuse controlului, despre prevederile Legii nr. 173/2026 și despre aplicația STOP-DROG. A semnalat riscul consolidării unei abordări punitive și al raportării persoanelor doar în baza suspiciuni prin aplicatia STOP-DROG. 
Svetlana Plămădeală a menționat că, obligația de raportare pentru cadre didactice, personal medical și lucrători sociali a rămas în lege și că aplicația poate reprezenta un mecanism de implementare. 
Ruslan Poverga a propus verificarea exactă a versiunii finale și transmiterea către membri a analizei comparative, a poziției privind pragurile și a notei analitice despre aplicație.

	Decizii și recomandări
	S-a convenit: AO „Inițiativa Pozitivă” să reverifice operativ versiunea finală a Legii nr. 173/2026 și să transmită membrilor GTL analiza comparativă privind legea, poziția privind proiectul referitor la pragurile cantitative și nota analitică privind aplicația STOP-DROG; 

	Subiectul #7
Diverse
	

	Automobilul IMSP SCBI „Toma Ciorbă”
	Iurie Climasevschi a menționat că automobilul utilizat pentru deplasările necesare activității a fost implicat într-un accident. În contextul utilizării economiilor din cadrul grantului Fondului Global pentru perioada 2024–2026, pentru procurarea automobilului au fost planificați 150 000 lei. De asemenea, a menționat că restul economiilor vor fi analizate după procurarea celor necesare, însă automobilul trebuie procurat urgent.

	Decizii și recomandări
	S-a convenit: Procurarea automobilului a fost stabilită ca prioritate, iar Iurie Climasevschi a solicitat includerea acesteia în decizie și demararea procedurii de achiziție, fără așteptare.

	Subiectul #8
Diverse
	

	Documente prioritare din economiile grantului 
	Svetlana Doltu a reamintit că, la ședința precedentă, în cadrul utilizării economiilor grantului Fondului Global au fost identificate două activități prioritare pentru societatea civilă, care trebuie realizate împreună cu revizuirea procedurii de testare HIV: actualizarea regulamentului aferent și a documentelor/standardelor de acreditare. A solicitat informații despre stadiul procesului și a subliniat necesitatea finalizării rapide a documentelor, pentru ca organizațiile să poată avansa în procesul de autorizare și acreditare. Iurie Climașevschi a menționat că suma necesară nu este mare și a propus ca aceste activități să primească prioritate și să fie inițiate fără întârziere. În discuție s-a subliniat că documentele trebuie să stabilească cerințe uniforme pentru toate instituțiile și organizațiile obștești vizate.

	Decizii și recomandări
	S-a convenit: Revizuirea regulamentului/procedurii de testare HIV și ajustarea documentelor/standardelor de acreditare să fie menținute printre prioritățile finanțate din economiile grantului Fondului Global. Lucrul asupra celor două documente să fie inițiat sau continuat fără amânare. Documentele să prevadă cerințe uniforme și aplicabile instituțiilor și organizațiilor obștești vizate. Propunerea a fost supusă votului și susținută unanim.



Șeful GTL: Iurie Climașevschi

Secretarul GTL: Alina Cojocari


